東張何伯│盤點何伯事件10金句 何太：唔係繼承，用詞好啲好唔好
【東張西望／何伯／新何太／公屋富戶】無綫（TVB）《東張西望》報道的何伯、新何太「忘年戀」事件成為全城熱話，每集都金句盡出。以下是網民盤點何伯、新何太10大金句，讓大家重溫2人「真愛」宣言。
何伯金句：
1.斥子女不孝：
大女仲話攬炒，講到咁絕情，老竇希望搵返個招呼我、服侍我下半生啫，咁你都要反對我？咁我當初供書教學畀你哋點啊？而家阿媽走咗9年喇，我第1次識返個啫！我對我5個子女心淡失望，佢哋不孝！5個都不孝……斬咗纜㗎喇，個個都反骨忤逆！
2.對新何太「愛的宣言」：
大家望到覺得（感覺）幾好，佢（新何太）又煲湯畀我飲，我就飲，嘩，啲湯好靚喎，飲出感情出嚟。我太太話不如咁啦，我哋既然真心相愛，去簽結婚證書啦。
3.飲湯飲出感情：
個個都話飲（湯）死你啊！毒死你啊！飲死我？愈飲愈精神！
4.撐新何太係老實人：
我信得佢（新何太）過，佢唔會氹我錢㗎，我心目中佢唔係壞女人。我知道佢係老實嘅人。個個都針對佢，針對我太太，你話我幾心痛呢……我見我老婆老實，佢就唔會呃我啲錢㗎嘛
新何太金句：
5.否認騙財：
因為呢個社會真係好多騙人嘅，啲人俾人呃咗啲錢真係好慘，但係我唔會（呃人）囉，哈。我會承擔照顧佢，我有一啖飯食，佢就有，我唔會畀佢餓親。生意失敗嘅話，我都會打工養佢，佢唔使憂。
6.發生咗關係：
新何太承認同佢（何伯）行埋咗「發生咗一啲關係」而結婚，其後更在新一集預告片中表示「阿叔畀咗身體我、畀咗肉體我，就留咗啲錢畀佢仔女保管，佢仔女攞錢去，我就要跟佢捱苦，先證明到人哋係真愛，咁傻嘅！唔通有錢就唔係真愛咩？咁奇怪」。
7.否認當何伯獵物：
冇呢回事，我點解要當佢獵物？我當佢係寶，好唔好？啲人真係奇怪。
8.名正言順繼承遺產：
何伯指摘5個子女只為「爭遺產」時，新何太補充：「因為我名正言順成為合法夫妻，佢哋（何伯5名子女）就無咗繼承權，咪先下手為強。」
9.斥何伯子女有敵意：
你（何伯）死咗第日，你個細女嚟搵我算賬啊。
10執著何伯用字：
何伯在鏡頭前接受訪問時提到，「幾十歲，有事我走咗，佢（細女）承繼得到」，新何太隨即「插嘴」打斷，「處理得到，你唔好講承繼啦，唔係佢繼承啊嘛，用詞用好啲好唔好？」